B. Bugár, podpredseda NR SR: (2005-05-11):
Prosím teraz určeného spoločného spravodajcu, predsedu ústavnoprávneho výboru pána poslanca Jána Drgonca, aby informoval Národnú radu o výsledku rokovania výborov o tomto návrhu vlády. Pán predseda, nech sa páči, máte slovo. J. Drgonec, poslanec: Ďakujem za slovo. Dámy a páni, Ústavnoprávny výbor Národnej rady Slovenskej republiky ako gestorský výbor k návrhu na vyslovenie súhlasu Národnej rady Slovenskej republiky so Zmluvou o Ústave pre Európu (ďalej len „gestorský výbor“) podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku a podľa rozhodnutia predsedu Národnej rady Slovenskej republiky zo 16. novembra 2004 č. 962 spoločnú správu výborov. Predseda Národnej rady Slovenskej republiky uvedeným rozhodnutím pridelil návrh predmetnej zmluvy na prerokovanie všetkým výborom Národnej rady Slovenskej republiky s výnimkou Mandátového a imunitného výboru Národnej rady, Výboru Národnej rady pre nezlučiteľnosť funkcií, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby, Osobitného kontrolného výboru Národnej rady Slovenskej republiky na kontrolu činnosti Vojenského spravodajstva a Osobitného kontrolného výboru na kontrolu činnosti Národného bezpečnostného úradu. Výbory rokovali o návrhu zmluvy v určenej lehote. Výbor Národnej rady Slovenskej republiky pre hospodárstvo, privatizáciu a podnikanie uznesením č. 515 z 9. marca 2005, Výbor Národnej rady Slovenskej republiky pre pôdohospodárstvo uznesením č. 304 z 8. marca 2005, Výbor Národnej rady pre zdravotníctvo uznesením č. 205 z 15. marca 2005, Zahraničný výbor Národnej rady Slovenskej republiky uznesením č. 167 z 18. marca 2005, Výbor Národnej rady pre vzdelanie, vedu, šport a mládež, kultúru a médiá uznesením č. 334 z 8. marca 2005, Výbor Národnej rady Slovenskej republiky pre životné prostredie a ochranu prírody uznesením č. 193 z 22. februára 2005, Výbor Národnej rady Slovenskej republiky pre ľudské práva, národnosti a postavenie žien uznesením č. 288 z 8. marca 2005, Výbor Národnej rady pre európske záležitosti uznesením č. 66 zo 7. marca 2005 odporúčali Národnej rade Slovenskej republiky podľa čl. 86 písm. d) Ústavy Slovenskej republiky a v súlade s čl. 7 ods. 2 Ústavy Slovenskej republiky vysloviť so Zmluvou o Ústave pre Európu súhlas a rozhodnúť, že je medzinárodnou zmluvou podľa čl. 7 ods. 5 Ústavy Slovenskej republiky a má prednosť pred zákonmi. Ústavnoprávny výbor Národnej rady Slovenskej republiky rokoval o predmetnom návrhu dvakrát. 12. apríla 2005 uznesením č. 763 prerušil rokovanie a žiadal vládu, aby navrhla spôsob, akým sa dosiahne vnútroštátna záväznosť zmluvy. Z rozpravy vyplynuli ďalšie závažné otázky najmä k spôsobu hlasovania vzťahu Zmluvy o Ústave pre Európu, ak bude prijatá, a Ústavy Slovenskej republiky. Na schôdzi 27. apríla 2005 výbor pokračoval v rokovaní. Zaoberal sa pritom aj doplňujúcou informáciou Ministerstva zahraničných vecí Slovenskej republiky z 20. apríla 2005. Uznesením vlády Slovenskej republiky z 20. apríla č. 289 vláda odporučila Národnej rade okrem iného postupovať podľa čl. 84 ods. 4 Ústavy Slovenskej republiky. Výsledkom rokovania bol návrh uznesenia, v ktorom Ústavnoprávny výbor odporúčal Národnej rade vysloviť súhlas s navrhovaným dokumentom podľa príslušných ustanovení ústavy, teda čl. 86 písm. d) a čl. 7 ods. 2, rozhodnúť, že ide o medzinárodnú zmluvu podľa čl. 7 ods. 5 ústavy, ktorá má prednosť pred zákonmi. Zákonodarnému orgánu odporučil hlasovať podľa čl. 84 ods. 4 Ústavy Slovenskej republiky, podľa ktorého je na prijatie návrhu potrebný aspoň súhlas trojpätinovej väčšiny všetkých poslancov. Ústavnoprávny výbor návrh uznesenia neschválil, pretože potrebný súhlas nezískal. Ďalšie výbory – Výbor Národnej rady pre financie, rozpočet a menu 9. marca 2005, Výbor Národnej rady pre verejnú správu 8. marca 2005, Výbor Národnej rady Slovenskej republiky pre sociálne veci a bývanie 8. marca 2005 a Výbor Národnej rady Slovenskej republiky pre obranu a bezpečnosť 8. marca 2005 – neprijali uznesenie, pretože navrhnutý text nezískal súhlas aspoň trojpätinovej väčšiny všetkých poslancov podľa § 52 ods. 4 zákona Národnej rady o rokovacom poriadku. Ako gestorsky rokoval ústavnoprávny výbor 5. mája 2005. Na základe stanovísk výborov a stanovísk poslancov v gestorskom výbore odporúča Národnej rade Slovenskej republiky prijať uznesenie: „Národná rada Slovenskej republiky podľa čl. 86 písm. d) Ústavy Slovenskej republiky a v súlade s čl. 7 ods. 2 Ústavy Slovenskej republiky A. vyslovuje súhlas so Zmluvou o Ústave pre Európu, B. rozhodla, že Zmluva o Ústave pre Európu je medzinárodná zmluva podľa čl. 7 ods. 2 v spojení s čl. 7 ods. 5 Ústavy Slovenskej republiky a táto zmluvy má prednosť pred zákonmi.“ Spoločná správa výborov Národnej rady Slovenskej republiky o prerokovaní návrhu na vyslovenie súhlasu Národnej rady Slovenskej republiky so Zmluvou o Ústave pre Európu vrátane uznesenia Národnej rady bola schválená uznesením ústavnoprávneho výboru 5. mája č. 796. Ďakujem za pozornosť. Pán predsedajúci, otvorte, prosím, rozpravu.